«ԱԳԱՊԵ» ՍՊԸ-ի սեփակնատեր կանադական «Armenian Gas and Power Enterprises Inc.» (հապավումը՝ AGAPE) ԲԲԸ-ի գլխավոր գործադիր տնօրեն, կանադահայ Հրաչ Ջաբրայանը, որը նախկինում եղել է Կապանի ոսկի-բազմամետաղային հանքավայրը շահագործող «Դանթի Փրիշս Մեթալս Կապան» ընկերության գլխավոր տնօրենը, այսօր համայնքապետարանում նշեց, որ մինչև տեղեկություն չունենան, չեն կարող ասել՝ Հայաստանում նավթի ու գազի պաշարների կա՞ն, թե՞ ոչ: Ըստ նրա՝ եթե անգամ մակերեսային աշխատանքներ անեն և տեսնեն, որ նավթի ու գազի պաշար չկա, ապա աշխատանքները կդադարեցվեն: «Մենք ոչ մի կապ չունենք հանքարդյունաբերության հետ՝ ոսկու, պղնձի կամ որևէ այլ մետաղական հանքի հետ: Մակերեսային աշխատանքներն են սկզբից, հող կամ տարածք քանդելու ծրագիր չունենք, աշխատանքներից որևէ մեկի տունը չի քանդվելու»,- ասաց Հրաչ Ջաբրայանը: Ապա նշեց, որ խորհրդային տարիներից փաստարկներ կան, որ Հայաստանը նավթի ու գազի հարստություն ունի, և այդ տեղեկությունը վերջին 25 տարիներին որոշ ընկերությունների ձեռքից ձեռք է անցել, այդ թվում՝ ամերիկյան ընկերությունների: